ශ්‍රී ලංකා සැහැල්ලු පන්දු ක්‍රිකට් සම්මේලනයේ ජාතික කණ්ඩායම සහ දිස්ත්‍රික් කණ්ඩායම් අතර ක්‍රිකට් තරගාවලියේ පළමු තරගය රත්නපුර ඒකාබද්ධ කණ්ඩායම සමග අනිද්දා (4) රත්නපුර සිවලී නගර සභා ක්‍රීඩාංගණයේදී ‍පැවැත්වේ.මීට සමගාමීව පැවැත්වෙන පෙරහුරු තරගයක් හෙට (3) ජාතික කණ්ඩායම සහ රත්නපුර දිස්ත්‍රික්කයේ කහවත්ත නිහාල් ක්‍රිකට් සමාජය සමග පැවැත්වීමට නියමිතය.මේ මස 23-24 දෙදිනද රත්නපුරයේදී අනුරාධපුර, පොළොන්නරුව, බදුල්ල, පුත්තලම, මන්නාරම, ත්‍රිකුණාමලය, වවුනියාව, කළුතර, කුරුණෑගල, කොළඹ උතුර හා දකුණ දිස්ත්‍රික් කණඩායම් සමග ජාතික කණ්ඩායම තරග වැදීමට නියමිතය.අදියර කිහිපයක් යටතේ පැවැත්වෙන තරගාවලිය අවසානයේ සැහැල්ලු පන්දු ප්‍රිමියර් ලීග් ක්‍රිකට් තරගාවලියක් පැවැත්වීමට කටයුතු කරන බව ප්‍රධාන ක්‍රිකට් විධායක ආර්.කුමාරනායක මහතා පැවැසීය.සැහැල්ලු පන්දු ක්‍රිකට් සම්මේලනය දිස්ත්‍රික් මට්ටමින් පැවැත්වු ඩයලොග් ජාතික ශූරතාවලියෙන් තෝරාගත් ක්‍රීඩකයන් 48 දෙනා අතුරින් 20 දෙනෙකුගෙන් ජාතික කණ්ඩායම සමන්විත වේ.තරගාවලියේ සමාරම්භක උත්සවය ශ්‍රී ලංකා සැහැල්ලු පන්දු ක්‍රිකට් සම්මේලනයේ සභාපති සෞඛ්‍ය නි.ඇමැති ලලිත් දිසානායක, සබරගමු පළාත් සභා මන්ත්‍රී හා රත්නපුර දිස්ත්‍රික් සංගමයේ සභාපති අකිල සාලිය එල්ලාවල මහත්වරුන් ඇතුළු ජාතික සම්මේලන නිලධාරීන් පිරිසකගේ සහභාගිත්වයෙන් පැවැත්වේ..